Judecătoria Sectorului 1 a decis amânarea unei pedepse de 9 luni și 10 zile de închisoare, cu un termen de supraveghere de 2 ani pentru Ilie Năstase, în dosarul în care a fost cercetat pentru refuz de recoltare a probelor biologice și condus cu permisul suspendat, scrie Mediafax. Decizia nu e definitivă.







Ilie Năstase a fost condamnat, miercuri, la 9 luni și 10 zile de închisoare cu amânare, cu termen de supraveghere de 2 ani. Decizia, care a fost luată de magistrații Judecătoriei Sectorului 1, nu este definitivă.







În baza art. 83 alin.1 Cod penal amână aplicarea pedepsei de 9 luni şi 10 zile închisoare. În baza art. 84 alin.1 C.pen. stabileşte un termen de supraveghere de 2 ani, care se calculează de la data rămânerii definitive a prezentei hotărâri”, se mai arată în minuta instanței.







Poliţiştii rutieri au fost nevoiţi, la mijlocul anului 2018, să blocheze maşina lui Ilie Năstase din cauză că fostul jucător de tenis a plecat de pe loc după un schimb de replici cu un agent, chiar dacă acesta l-a somat să oprească şi i-a cerut să se legitimize, a anunţat şeful Brigăzii Rutiere a Capitalei.







Poliţiştii au spus la acel moment că fostul jucător de tenis a refuzat să i se facă testul, a devenit agresiv cu poliţiştii, motiv pentru care a fost necesară încătuşarea acestuia şi dus pentru recoltarea de probe biologice la sediul INML, unde a făcut totuşi testul. Fostului jucător de tenis i-a fost întocmit astfel dosar penal privind infracţiunea de refuz de prelevare a mostrelor biologice, a fost amendat şi cu 1.000 de lei şi a fost lăsat să plece acasă.







Ulterior, după câteva ore, Ilie Năstase a fost prins din nou în trafic, în zona Şoselei Ştefan cel Mare, când făcea un viraj stânga peste linia continuă, cu un scuter, fără a avea dreptul de a conduce. Pentru faptul că a trecut peste linia continuă, fostul jucător de tenis a fost amendat cu încă 1.305 lei şi 6 puncte de penalizare.